b'\n_START_ARTICLE_\nHeraldisk h\xc3\xb8yre og venstre\n_START_PARAGRAPH_\nHeraldisk h\xc3\xb8yre og venstre er motsatt av h\xc3\xb8yre og venstre for den som ser p\xc3\xa5 et  v\xc3\xa5penskjold. Retningene h\xc3\xb8yre og venstre i heraldisk spr\xc3\xa5kbruk er dermed sett fra den som st\xc3\xa5r bak skjoldet og holder det foran seg med bildeflaten vendt utover._NEWLINE_Betegnelsene \xc2\xabh\xc3\xb8yre\xc2\xbb og \xc2\xabvenstre\xc2\xbb i betydningen heraldisk h\xc3\xb8yre og venstre, brukes s\xc3\xa6rlig i fagmessige beskrivelser av v\xc3\xa5penskjold, de s\xc3\xa5kalte blasoneringene. I Norge brukes uttrykkene blant annet i de v\xc3\xa5penbeskrivelsene som blir fastsatt for kommunev\xc3\xa5pen ved godkjenninger i kongelig resolusjon. To eksempler fra 1988 er Granvins kommunev\xc3\xa5pen som er \xc2\xabP\xc3\xa5 gr\xc3\xb8n grunn ei gull fele, skr\xc3\xa5stilt venstre-h\xc3\xb8gre\xc2\xbb, og Halsas kommunev\xc3\xa5pen som er \xc2\xabVenstre skr\xc3\xa5delt av s\xc3\xb8lv og bl\xc3\xa5tt ved tindesnitt\xc2\xbb._NEWLINE_Da Norges riksv\xc3\xa5pen ble fastsatt i 1905, ble det brukt uttrykket L\xc3\xb8ve, vendt mod H\xc3\xb8ire, og da med \xc2\xabh\xc3\xb8yre\xc2\xbb ment i heraldisk forstand. Ved fastsettingen i 1937 ble l\xc3\xb8vens retning ikke nevnt, fordi dyr, gjenstander og andre figurer i v\xc3\xa5pen, alltid har retning mot heraldisk h\xc3\xb8yre, dersom annet ikke er s\xc3\xa6rskilt omtalt i v\xc3\xa5penbeskrivelsen._NEWLINE_Disse heraldiske retningsangivelsene har tradisjon tilbake til middelalderen, og de er  kjent fra alle land som har europeisk heraldikk._NEWLINE_I mange land brukes de latinske ordene \xc2\xabdexter\xc2\xbb (dekster) og \xc2\xabsinister\xc2\xbb i stedet for disse spr\xc3\xa5kenes vanlige ord for h\xc3\xb8yre og venstre. Dels skyldes dette gammel tradisjon, slik som i Storbritannia. Dels er dette en nyere terminologi som \xc3\xb8nskes brukt for \xc3\xa5 vise at retninger i heraldisk spr\xc3\xa5kbruk har en annen betydning enn i dagligspr\xc3\xa5ket. S\xc3\xa6rlig i Danmark har flere (blant annet Sven Tito Achen) ivret for \xc3\xa5 bruke de latinske ordene, men ogs\xc3\xa5 noen svenske og norske har uttalt seg i samme retning. De latinske ordene er i 2013 brukt i de norske blasoneringene i Nissens og Bratbergs bok \xc2\xabSch\xc3\xb8nings v\xc3\xa5penbok\xc2\xbb.'